Gandia preveu un 85% d'ocupació hotelera amb motiu del pont de maig
29 abril 2024

## Gandia preveu un 85% d'ocupació hotelera amb motiu del pont de maig29 abril 2024Última actualització: 29 abril 2024

![](../gestion/img/a52392ff39d5002542c058e583b3fef82712200c4258c53bef0974e1f7ad81a1.jpg)  
  

L'**edil delegada de Turisme, Balbina Sendra**, ha comparegut hui en roda de premsa per presentar la **programació** que des del seu departament s'ha preparat amb motiu del **pont de maig**.  
  
La regidora ha explicat que es tracta d'una forma de dinamitzar la platja de la ciutat que, al llarg d'aquestes dates, espera tindre un 85% d'ocupació hotelera que _"pot augmentar si les previsions climàtiques milloren i es consoliden les reserves d'última hora"_ i ha comentat que s'han previst aqeustes accions a la platja com a complement de l'àmplia activitat que es desenvoluparà amb motiu de la Fira del Motor. _"Hem treballat molt per preparar una sèrie d'activitats que resulten atractives al públic i ens permeten fidelitzar cada vegada més visitants"_.  
  
Pel que fa a les activitats, els matins estaran dedicats a l'esport. Així, dimecres, 1 de maig, s'impartirà una classe de ioga (Escenari 4, c/Aragó), dijous n'hi haurà una altra de GAP (Escenari 1, c/Alcoi) i divendres serà el torn del _latin fitness_ (Escenari 1, c/Alcoi).  
  
Ja durant el cap de setmana, dissabte està prevista una altra classe de GAP (Escenari 1, c/Alcoi) i diumenge tindrà lloc la darrera sessió de ioga (Escenari 4, c/Aragó). Aquesta cita començarà a les 10 hores, però totes les altres donaran inici a les 9 hores.  
  
Per la seua banda, les propostes de les vesprades estan pensades per als més menuts, que podran gaudir de la 'Fireta' el dimecres (Escenari 2, c/Illes Balears), dels jocs de fusta el dijous (Escenari 3, c/Galicia ) i d'un minigolf el divendres (Escenari 2, c/Illes Balears), sempre en horari de 18 a 20 hores.  
  
El dissabte serà una data especial, ja que, amb motiu del Dia Internacional de la Dansa, la zona Ducal acollirà, a les 19 hores, una actuació de les diferents escoles de ball de la ciutat. Pel que fa a aquesta proposta, Sendra ha explicat que _"es tracta de l'acte més important de la programació. És una activitat oberta on els visitants i la ciutadania podran, d'una banda, conéixer les diferents disciplines que s'ensenyen a Gandia i, de l'altra, gaudir de l'espectacle"_.  
  
Finalment, el diumenge 5 de maig, els xiquets i xiquetes podran tornar a divertir-se a la 'Fireta' (Escenari 2, c/Illes Balears), que obrirà de 18 a 20 hores. A més, si les condicions meteorològiques ho permeten, cada dia a les 17 hores hi haurà una exhibició d'estels a la zona de l'edifici Albatros.  
  
L'edil ha agraït, tant al departament de Turisme, com al de Fira i Festes, tota la feina que han fet per tirar endavant la programació. _"Tenint en compte que també és festa a Madrid, esperem que tothom gaudisca de l'oferta. Com sempre, des de l'Ajuntament estem al servei dels visitants i oferim les activitats que creiem que poden donar més dinamització a la platja"_, ha finalitzat.

[Twittear](https://twitter.com/share)